**COFNODION A CHAMAU GWEITHREDU**

**DYDD GWENER 15 MAWRTH 2019**

**9.30am – 11.00am**

**Yn bresennol**

|  |  |
| --- | --- |
| Yr Athro Phil Brown | Dr. Bertie Muller |
| Karen Cherrett | Mark John |
| Yr Athro Tom Crick | Matthew Hicks |
| Jacob Ellis |  |

**Camau Gweithredu**

|  |  |  |  |
| --- | --- | --- | --- |
| **#** | **Cam Gweithredu** | **Arweinydd** | **I'w gwblhau erbyn** |
| 1 | Trefnu cyfarfod gydag Amelia John ac Abi Philips yn Llywodraeth Cymru i drafod eu gwaith ar gydgysylltu polisïau ledled y llywodraeth. | Matt Hicks | Cwblhawyd – trefnwyd cyfarfod ar gyfer 29 Mawrth |
| 2 | Y panel i ystyried eu mewnbwn i restr o fentrau allweddol y gellid cyfeirio atynt yn yr adroddiad terfynol, er mwyn dangos yr angen i'r llywodraeth feddwl a gweithredu mewn modd cydgysylltiedig. | Pawb | Cyn cyfarfod y panel ar 9 Ebrill |

**Cofnod**

1. **Diweddariad gan y Cadeirydd**
   1. Nododd Phil yr amrediad o waith ymgysylltu a wnaed yn dilyn cyfarfod diwethaf y panel, gan gynnwys mynychu cynadleddau TUC Cymru ar gyfer Cynrychiolwyr Dysgu'r Undebau a'r ymweliadau a gynhaliwyd yng Ngogledd Cymru.
   2. Gwnaed nifer o bwyntiau ynghylch fformat a chynnwys yr adroddiad terfynol gan gynnwys:

* Wrth gymryd camau mewn perthynas ag arloesi digidol, mae persbectif a dull Llywodraeth Cymru yn edrych i'r gorffennol. Nid yw galw'r hyn rydym yn ei wneud yn 'adolygiad', yn helpu yn hyn o beth, gan ei fod yn awgrymu edrych yn ôl ar ddigwyddiadau'r gorffennol. Ni ddylai'r adolygiad gael ei gyfyngu gan benderfyniadau hanesyddol, a dylai edrych i’r dyfodol i weld yr hyn sy'n bosibl os yw Cymru yn gweithredu nawr.
* Dylai syniadau radical a heriol fod yn rhan allweddol o’r adroddiad – gan gydnabod bod angen dull o'r fath, oherwydd y ffaith bod Cymru wedi oedi cymaint cyn dechrau cymryd camau mewn perthynas ag arloesi digidol.
* Dylai'r adroddiad roi caniatâd i arweinwyr feddwl a gweithredu'n wahanol.
* Cyfeiriwyd at adroddiad diweddar gan y Sefydliad Materion Cymreig ar ynni adnewyddadwy/datgarboneiddio fel enghraifft o bwyso ar y llywodraeth i fabwysiadu dull cyson a rhagweithiol wrth ymateb i'r heriau sy’n gysylltiedig â llunio polisïau ar gyfer y tymor hir.
* Cyfeiriwyd at Ddeddf Llesiant Cenedlaethau'r Dyfodol fel ffordd o roi caniatâd i gyrff cyhoeddus feddwl yn radical a gweithredu mewn modd sy'n herio.
* Cydnabuwyd ei bod yn bosibl nad yw modelau/mecanweithiau traddodiadol ar gyfer penderfynu ynglŷn ag opsiynau polisi a buddsoddiadau (e.e. defnyddio egwyddorion y Llyfr Gwyrdd) yn addas i'r diben wrth weithredu'r argymhellion sy'n deillio o'r adolygiad.
* Nid oes fawr o werth i edrych ar Ddeallusrwydd Artiffisial, Dadansoddi Data a Seiberddiogelwch ar wahân, er eu bod yn golofnau allweddol ar gyfer arloesi digidol heddiw ac yn y dyfodol.
* Gallai Cymru ddarparu'r amgylchedd ar gyfer profi cysyniadau/treialu ar gyfer cymhwyso technoleg newydd.
* Mae'n bosibl y bydd angen i'r adroddiad ofyn i'r llywodraeth ildio ei rôl mewn perthynas â threfniadau llunio/gweithredu polisïau – dylai Llywodraeth Cymru greu polisïau sy'n caniatáu i fusnesau arwain y ffordd yn hytrach na'i gweld ei hun fel yr arweinydd.
  1. Cyfeiriwyd at y ffaith bod Caerdydd wedi cael ei henwi ymhlith y deg dinas gorau yn y byd ar gyfer dechrau busnes. Mae hyn yn stori wych, ond mae angen manteisio i'r eithaf arni.
  2. Nodwyd pryderon ynghylch y data mae Llywodraeth Cymru yn ei ddefnyddio i lywio ei gweithgareddau marchnata. Yn ôl pob golwg, nid yw mentrau'n dweud mai Cymru yw'r lle ar gyfer arloesi digidol. Er enghraifft, nid yw'r poster ‘This is Tech’ a oedd yn gysylltiedig ag Amplyfi, ar y golwg cyntaf, yn dweud unrhyw beth am Gymru fel gwlad sy’n rhoi blaenoriaeth i faterion digidol/technolegol.
  3. **Cam Gweithredu:**  Gofynnodd Phil i aelodau'r panel ystyried eu mewnbwn i restr o 15–20 prosiect arloesi sydd eisoes ar waith yng Nghymru y gellid dod â nhw at ei gilydd, ac o ganlyniad cadarnhau'r angen am ddull cynhwysfawr ar gyfer Cymru 4.0.
  4. Yn ôl pobl golwg mae Llywodraeth Cymru yn canolbwyntio ar ddiogelu'r gorffennol yn hytrach na pharatoi ar gyfer y dyfodol.
  5. Cyfeiriodd Phil at ei syniad i gynnwys cyfres o syniadau o fewn yr adroddiad terfynol a allai roi bywyd i rôl technoleg ddigidol o safbwynt traws-lywodraethol. Cafodd pedair colofn datblygu cynaliadwy – yr amgylchedd, cymdeithas, yr economi a diwylliant – eu hawgrymu fel dull posibl ar gyfer nodi'r meysydd hyn.
  6. Hefyd gwnaeth Phil drafod ei ffordd o feddwl y tu ôl i fod yn glir ynghylch y DNA ar gyfer Cymru 4.0, a'r ffaith ei fod am drafod y mater hwn â'r panel ymhellach.

1. **Yr Adroddiad ar yr Alwad am Dystiolaeth a'r Adroddiad Interim**
   1. Cyfeiriwyd at yr Adroddiad Interim a'r Adroddiad ar yr Alwad am Dystiolaeth. Y nod yw cyhoeddi'r dogfennau hyn cyn gynted ag y bydd hynny'n ymarferol, o ystyried yr angen i gwblhau’r gwaith cyfieithu a dylunio.
2. **Blaengynllun a Dyddiadau Allweddol**
   1. Cafodd y blaengynllun ei drafod. Disgwylir i’r adroddiad terfynol gael ei gyhoeddi yn ystod yr wythnos sy'n dechrau ar 17 Mehefin. Cyn y dyddiad hwnnw, bydd angen paratoi drafft terfynol yr adroddiad erbyn canol mis Mai, o ystyried argaeledd Phil a'r amser a fydd ei angen i gwblhau’r gwaith cyfieithu a dylunio. Mae dyddiadau cyfarfodydd y panel yn y dyfodol wedi cael eu dosbarthu.
3. **Diweddariad ar Gyfathrebu a Marchnata**
   1. Cafodd cynlluniau cyfathrebu a marchnata eu trafod, gan gynnwys rhoi argymhellion (neu adrannau) gan aelodau'r panel/prif ddylanwadwyr mewn perthynas â noddi yn yr adroddiad terfynol, er mwyn sicrhau bod rhyw fath o bwysau allanol yn bodoli ar ôl yr arolygiad sy'n parhau i herio Gweinidogion Cymru.
   2. Byddai'n bosibl gwneud yr adroddiad terfynol yn fwy rhyngweithiol byth drwy ddefnyddio cynnwys fideos ac ati – yn enwedig ar gyfer egluro'r prif dechnolegau y cyfeiriwyd atynt a’r hyn mae'r rhain yn ei olygu (neu’r hyn y gallai'r rhai ei olygu) ar gyfer Cymru.